PARÍŽ. Niekoľko džihádistov - pravdepodobne aj francúzskych občanov - prišlo o život pri nedávnych náletoch francúzskych lietadiel na pozície islamistov v Sýrii. Informoval o tom v pondelok zdroj francúzskej vlády.
Ten pre televízie BFMTV a iTélé uviedol, že o život prišlo najmenej šesť francúzskych ozbrojencov bojujúcich na strane Dáišu, čo je arabská skratka pre extrémistickú organizáciu Islamský štát, používaná vo Francúzsku častejšie než v iných krajinách.
Televízie pripomenuli vyhlásenie francúzskeho premiéra Manuela Vallsa, ktorý upozornil, že pri náletoch nebudú ušetrení občania žiadnych štátov.
"Keď Francúzsko bombarduje pozície Islamského štátu v Sýrii, nerobí nijaký rozdiel medzi národnosťami," uviedol nemenovaný vládny zdroj. Iný zdroj pripustil obete pri náletoch, ale bol opatrnejší s potvrdením ich francúzskej národnosti.
Zdroj dodal, že s informáciou o šiestich obetiach prišla pravdepodobne mimovládna organizácia Sýrske pozorovateľské centrum pre ľudské práva (SOHR), ktorá v Londýne sústreďuje a zverejňuje informácie o vývoji ozbrojeného konfliktu v Sýrii od svojich tamojších aktivistov.
Francúzske médiá pripomenuli, že SOHR po prvom nálete francúzskych lietadiel oznámilo, že o život prišlo 30 džihádistov vrátane zahraničných žoldnierov a naverbovaných detských vojakov.
Francúzsko uskutočnilo nálety na ciele Islamského štátu v Sýrii 27. septembra a 9. októbra, a to v snahe zabrániť útokom islamistov na francúzske záujmy a chrániť sýrskych civilistov.
Francúzsky premiér Valls má dnes v pláne zavítať na leteckú základňu v Jordánsku, odkiaľ štartuje časť francúzskych vojenských lietadiel do misií nad Sýriou.